b'\n_START_ARTICLE_\nFelix (film)\n_START_SECTION_\nHandling\n_START_PARAGRAPH_\nSamtidig som h\xc3\xb8ststormene pisker inn over Fager\xc3\xb8y, d\xc3\xb8r prestefruen Else Margrete og hennes barn i barselsseng. I uv\xc3\xa6ret forliser ogs\xc3\xa5 et skip utenfor \xc3\xb8ya, og den eneste overlevende er en tre m\xc3\xa5neder gammel gutt. Losen Abraham f\xc3\xb8rer barnet til presteg\xc3\xa5rden og den unge presten tar det som en gave fra himmelen for det barnet han har mistet. Gutten blir d\xc3\xb8pt til Felix og vokser opp sammen med prestens datter Signe. Losens s\xc3\xb8nn Thorleif er deres beste lekekamerat._NEWLINE_\xc3\x85rene g\xc3\xa5r og barna blir konfirmert. Signe har blitt en skj\xc3\xb8nnhet og Thorleif er forelsket i henne. Ogs\xc3\xa5 Felix har f\xc3\xb8lelser for henne, men lever innesluttet i en dr\xc3\xb8mmeverden der Signe er hans prinsesse. N\xc3\xa5r Signe forteller Thorleif at hun ogs\xc3\xa5 er begeistret for ham, drar Felix til sj\xc3\xb8 for \xc3\xa5 glemme henne. I Antwerpen blir han alvorlig syk og ligger for d\xc3\xb8den. Han ber sj\xc3\xb8mannspresten om \xc3\xa5 skrive et brev til Signe. Felix kommer seg imidlertid og reiser hjem._NEWLINE_I farvannet utenfor Fager\xc3\xb8y blir en dampb\xc3\xa5t overrasket av storm. Ombord p\xc3\xa5 b\xc3\xa5ten finnes Thorleif. Felix og losen Abraham drar ut med losb\xc3\xa5ten for \xc3\xa5 fors\xc3\xb8ke og redde dampb\xc3\xa5ten, men den forliser. Felix kaster seg ned i vannet for \xc3\xa5 redde Thorleif og holder ham oppe mens Abraham tar dem ombord p\xc3\xa5 losb\xc3\xa5ten. Felix d\xc3\xb8r imidlertid av anstrengelsene, mens Thorleif blir f\xc3\xb8rt hjem og blir forent med Signe.'